মধ্যবিত্ত ক্রেতার পকেটে পর্যাপ্ত ১০০ টাকার নোট নেই। আবার প্রতিদিন ৫০০ টাকার বাজার করার সামর্থ্যও নেই। দু’য়ের টানাপড়েনে সব্জি ও মাছের খুচরো বাজারে চাহিদা পড়েছে হু হু করে।
অনেক বিক্রেতাই ব্যবসার তাগিদে বুধবার বাতিল হয়ে যাওয়া ৫০০ বা ১০০০ টাকার নোট নিয়েছিলেন। তবে দু’দিন পর ক্রেতার অভাবে হা-হুতাশ করছেন তাঁরা। বাজারে জোগানে টান রয়েছে। তবে চাহিদা  তার থেকেও কম।
ভবানীপুরের যদুবাবুর বাজার থেকে বাঁশদ্রোণীর পৌরবাজার— সর্বত্রই শাক-সব্জি এবং চাল-ডাল-তেলের চাহিদা কমেছে প্রায় অর্ধেক। যদুবাবুর বাজারে বিশ্বনাথ মাইতির সব্জির দোকান ৫০ বছরের বেশি পুরনো। ক্রেতাদের থেকে ৫০০ বা ১০০০ টাকার নোট নিয়েও ব্যবসার হাল ফেরাতে পারছেন না বিশ্বনাথ। তাঁর কথায়, “১০০ টাকার নোটের অভাবে পাইকারি বাজারে জিনিস কিনতে পারছি না। এদিকে বিক্রিবাটা নেই। সব্জিও রাখতেও পারছি না। এমন চলতে থাকলে মারা পড়ব।”
ওই বাজারেই ভানু বিশ্বাসের সব্জির দোকান বেশ পরিচিত। ভানুর ভাই বেণু বলেন, “বড় ব্যবসায়ীরা কেউ বাতিল নোট নিচ্ছেন না। আমাদের অবস্থা অনেকটা শাঁখের করাতের মতো। নোট নিয়েও ব্যবসা মার খাচ্ছে।”
বাঁশদ্রোণীর পৌরবাজারের ছবিও একই রকম। ব্যবসায়ীদের একাং‌শের মতে, নেহাৎ যতটুকু না কিনলে নয়, ততটুকুই কিনতে বাজারে আসছেন ক্রেতারা। ফলে তাঁদের সর্বনাশ!